SKRIFTLIG FORESPØRGSEL P-1986/00

af Giovanni Pittella (PSE) til Kommissionen

(8. juni 2000)

Om: Den snarlige indledning af det nye afsætningsår for sukker og fastsættelse af basisprisen for sukkerroer og følgerne for regioner i Syditalien

I henhold til forordning 2038/99(1) skal Kommissionen inden sommer forelægge et forslag om fastsættelsen af målpriserne for sukker og basisprisen for sukkerroer for afsætningsåret 2001-2002.

Forordningen indeholder bestemmelser om gradvis nedsættelse af prisstøtten til sukkerroer. Hvis den pågældende støtte skulle nedsættes som planlagt, er det beregnet, at prisen for sukkerroer, som i øjeblikket er fastsat til 10 400 lire pr. 100 kg. efter allerede at være blevet nedsat med 16 % i forhold til tidligere afsætningsår, ville falde til under 8 500 lire pr. 100 kg. Udsigten hertil ville skabe en uacceptabel krise inden for sukkerroesektoren med meget alvorlige følger for de fire sukkerproducerende fabrikker i Syditalien og derfor for beskæftigelsen i hele den sydlige region.

Er Kommissionen klar over de alvorlige følger af gennemførelsen af sin beslutning for dyrkningen af sukkerroer og sukkerproduktion i Syditalien og over de økonomiske og sociale følger?

Agter Kommissionen at tage hensyn til bestemmelserne i forordningen om en mere gradvis nedsættelse af støtten i den sydlige del af Italien? Ville Kommissionen være rede til at overveje indførelse af yderligere støtteforanstaltninger for at give landmænd i mindre gunstige områder kompensation for øgede omkostninger ved dyrkning af sukkerroer og det lavere udbytte? Er Kommissionen enig i, at det ville være tilrådeligt at revidere systemet for tildeling af kvoter til Italien ved at konvertere kvote B og samtidig forøge kvote A for at begrænse urimelig betaling af bøder hos producenter i områder, som ikke lever op til kravene vedrørende udvikling? Agter Kommissionen at overveje muligheden for at opretholde priserne på det nuværende niveau og således undgå en meget alvorlig krise?

(1) EFT L 252 af 25.9.1999, s. 1.

Svar afgivet på Kommissionens vegne af Franz Fischler

(12. juli 2000)

For klarhedes skyld skal det bemærkes, at den revision af Rådets forordning (EF) nr. 2038/1999 af 13. september 1999 om den fælles markedsordning for sukker, der snart skal foretages, hverken vedrører fastsættelse af indikativprisen og basisprisen for sukkerroer i produktionsåret 2001/2002 eller de nationale støtteordninger, herunder den nationale støtteordning i Italien, som er tilladt indtil den 30. juni 2001.

Derimod skal visse bestemmelser om kvoteordninger og præferenceimportordninger revideres.

Kommissionen er dog klar over den vanskelige situation bl.a. for sukkerroeavlen i Syditalien.

For objektivitetens skyld vil Kommissionen fremsætte to bemærkninger om den nedsættelse af prisen på sukkerroer med 16 %, som det ærede medlem omtaler, og som Kommissionen i øvrigt ikke bestrider. For det første skyldes en ikke ubetydelig del (ca. 6 %) af denne nedsættelse på 16 %, at Italien siden produktionsåret 1998/1999 ikke længere har underskud af sukker, og at Rådet derfor ifølge grundforordningen for sukker ikke havde andet valgt end at fastsætte ikke-regionaliserede priser for sukker i Italien. Endvidere er det også rigtigt, at den anden del af nedsættelsen (de resterende ca. 10 %) skyldes den gradvise nedsættelse af den nationale støtte, der er tilladt ifølge artikel 53 i grundforordningen for sukker, hvor det er fastsat, at støtten udbetales for sidste gang i Syditalien i produktionsåret 2000/2001. Det skal dog konstateres, at den nationale støtte, der blev kaldt midlertidig, og som blev besluttet for første gang for perioden 1968/69 til 1974/75, efter alt har varet i 32 år. Rådet mente derfor, at en så lang varighed måtte være rigelig til at gennemføre den nødvendige omstrukturering i sektoren med henblik på at modstå konkurrencen på det virkelige fælles marked, og gav et klart signal til de berørte parter i december 1997 ved forordning (EF) nr. 2613/97 at beslutte eksplicit at gøre en ende på al national støtte i sukkersektoren. Hvis den nødvendige omstrukturering af sukkerroesektoren i Syditalien ikke er blevet foretaget i løbet af denne periode på 32 år, kan man kun beklage det.

Under disse forhold kan Kommissionen ikke svare positivt på det ærede medlems spørgsmål om bl.a. supplerende støtteforanstaltninger eller opretholdelse af priserne på det nuværende niveau i Syditalien.